Správa zo zahraničnej pracovnej cesty 

1. Účastník zahraničnej pracovnej cesty:	
Meno, priezvisko, titul: PhDr. Romana Kanovská
Pozícia: riaditeľka
Organizácia: Národný ústav certifikovaných meraní vzdelávania, Žehrianska 9, Bratislava 
Znalosť jazykov: (anglický, francúzsky)

2. Zahraničná pracovná cesta (ZPC):
Štát, mesto: Holandsko, Haag
Vykonaná v dňoch: 10.—11. mája 2012
Názov prijímajúcej organizácie: OECD

Účel cesty: OECD TALIS - 13. zasadnutie TALIS Výboru účastníckych krajín (BPC)
Spôsob financovania: z rozpočtu NÚCEM 

3. Rámcový program pobytu:

09.05.2012 – prílet do Amsterdamu, Haagu; 10.-11.05. – pracovné rokovania; 11.05. – odlet do Viedne, Bratislavy

4. Stručný priebeh rokovaní:  

Téma 1: Úvod – otvorenie zasadnutia
13. pracovné zasadnutie BPC sa konalo v Haagu, hostiteľskou inštitúciou bolo Ministerstvo školstva, kultúry a výskumu v Holandsku. Účastníkov privítala riaditeľka odboru pre politiku vzdelávania učiteľov pani Nora KUYPER.
Stretnutie riadila pani Anne-Berit KAVLI (Nórsko), z OECD Sekretariátu pani Julie BÉLANGER (analytička), pán Michael DAVIDSON a pani Kristen WEATHERBY (OECD).

Téma 2: Zhodnotenie a sumarizácia záverov 12. stretnutia TALIS BPC
Pán Davidson predstavil prehľad aktuálnych výstupov Education Policy Committee (EDPC) 2013 – 2014 Programme of Work and Budget, kde bola štúdia TALIS vysoko hodnotená a získala dodatočnú dotáciu rozpočtu OECD (Part I). Pán Davidson informoval o ďalších projektoch, ktoré sú predmetom záujmu ďalšieho pokračovania štúdie TALIS (napr. CERI Innovative Teaching for Effective Learning, PISA a NESLI (INES Network on System-Level Indicators). 
TALIS BPC uvítalo rozhodnutie ECPC alokovať sumu 300 000 EUR na štúdiu TALIS 2013 – 2014 z rozpočtu Part I (50 000 Eur pre vývoj a implementáciu, 100 000 pre analytické správy, zvlášť pre roky 2013 a 2014). Ďalej konštatovalo, že v súčasnosti sa pripomienkuje učiteľský dotazník PISA PGB a vyzvalo na užšie prepojenie medzi meracími nástrojmi PISA a TALIS, nakoľko väčšina krajín participuje v oboch projektoch.

Téma 3: Správa o vývoji 
P. Anne-Berit KAVLI informovala o stretnutí Executive Strategic Group, témou stretnutia bola dlhodobá stratégia štúdie TALIS. Pán R. DEISS z Európskej komisie (EC) ubezpečil, že bude pokračovať spolupráca  medzi EC a TALIS vo finančnej podpore krajín (2011 a 2012), avšak žiadne dodatočné prostriedky už nebudú vyčleňované počnúc rokom 2013.
Pán S. KNOLL podal najnovšie informácie o implementácii pilotných testovaní a konštatoval, že väčšina zapojených krajín (28) odoslala online formou dáta do 30. apríla 2012, ale stále chýbajú dáta z pilotných testovaní od 12 krajín. 

Téma 4: Analýzy pilotných testovaní a príprava hlavnej štúdie
Pani BÉLANGER predstavila draft analýzy plánu pre hlavnú štúdiu TALIS 2013 a tiež načrtla hlavné výskumné otázky, ktoré by sa mohli stať súčasťou záverečného dotazníka. Ďalej predstavila návrh vývoja dotazníkových dát na úrovni školských systémov, ktoré budú zhromažďované, aby bolo možné doplniť analýzy hlavnej štúdie. P. KNOLL predstavil harmonogram prípravy hlavnej štúdie a zdôraznil kľúčové  termíny pre krajiny severnej pologule, termíny pre verifikácie prekladov, prvého kontaktovania škôl a predloženia finálnych dát z krajín severnej pologule. 
TALIS BPC požiadalo o silnejšie rozlíšenie medzi otázkami v dotazníkoch pre zriaďovateľov a pre vedenia škôl a aby tieto trendové otázky boli začlenené už  do analýz upravených po pilotnom testovaní. Ďalej požaduje, aby finálne hodnotenie dotazníkových otázok pre hlavnú štúdiu ako aj všetky informácie boli časovo presunuté na BPC ešte pred NPM stretnutiami. A ďalej odporúča, aby boli zozbierané aj niektoré ďalšie indikátory súvisiace so školami ako  takými (napr. kto robí rozhodnutia a na akých miestach, zodpovednosť školy, monitorovanie a evaluácia školských systémov).  

Téma 5: Komunikačná stratégia
Pani K.WEATHERBY predstavila upravenú TALIS Komunikačnú stratégiu podľa Komunikačného plánu, ktorá zahŕňala aj spätnú väzbu z posledného BPC stretnutia a podnetov z národných úrovní. V prezentácii boli zahrnuté aj nové komunikačné prostriedky dostupné na národných úrovniach, napr. publikácia „Teaching in Focus“, blogy a twitter ako dobrá skúsenosť z TALIS krajín. Anglicko a Poľsko predstavilo krátku prezentáciu o ich národných komunikačných plánoch pre TALIS. 

Téma 6: Tematická správa
Pani J. BÉLANGER predstavila podstatné zistenia z práve publikovanej tematickej správy zameranej na skúsenosti nových učiteľov. Ďalej prezentovala aktualizáciu tematickej správy zameranú na učiteľské a odborné zručnosti a inovácie vo vzdelávaní, stručné zistenia z tejto správy. Zverejnenie tejto správy je plánované v júni 2012.

Téma 7: Rozpočet
Pani K. Weatherby predstavila prehľad rozpočtu v roku 2011 a jeho výdavky za TALIS a detailný rozpis podielov krajín participujúcich v štúdii TALIS. Rovnako predstavila celkový rozpočet na rok 2012 a predpokladaný vývoj nákladov v rokoch 2013 a 2014 rozpísaný osobitne pre TALIS krajiny.  Za rok 2011 boli účastnícke poplatky Slovenskej republiky 33 235 Eur. V rokoch 2012 a 2013 bude rozpočet pre SR 33 068 Eur za každý rok štúdie. Celková (revidovaná) výška poplatkov za cyklus (2011, 2012, 2013) je pre Slovensko  99 371 Eur. 

Téma 8: TALIS – dlhodobá stratégia vývoja
Pani K. WEATHERBY predstavila aktualizovanú dlhodobú stratégiu vývoja štúdie ako aj možnosti krátkodobej stratégie TALIS. P. Davidson urobil zhrnutie diskusie TALIS dlhodobej stratégie, ktorá sa nedávno uskutočnila na PISA Governing Board stretnutí a predniesol niektoré budúce výhody, ktoré by vyplývali z bližšieho prepojenia medzi PISA a TALIS. Ďalej bol diskutovaný model úpravy rozpočtu ako aj formálnych postupov oprávňujúcich účasť sub-národných entít (národné etniká, národnostné skupiny) v štúdii. 
BPC poukázalo na dôležitosť súčinnosti a zbližovania oboch meraní TALIS a PISA, ako aj nevyhnutnosť spolupráce expertov zapojených do oboch štúdií. 
Väčšina účastníckych krajín podporuje nastavenie štúdie TALIS v cykle paralelne prebiehajúcom so štúdiou PISA (option 1), avšak ďalšie prístupy účastníkov stretnutia zdôrazňovali podporu pokračovať v 5-ročných cykloch TALIS (2018 – option 2). Iné názory sa prikláňali k vývoju TALIS+ cyklus v 2015 (pričom účasť v ďalších cykloch bude flexibilná v závislosti od rozhodnutia krajiny, či si vyberie 3-oj alebo 6-ročný cyklus). Zdôraznilo sa, že je potrebné zapojiť do prieskumu názorov aj ďalšie krajiny, ktoré v súčasnosti nie sú zapojené do TALIS 2013, ale budú sa chcieť zapojiť do nasledovných cyklov. 
Otázky súvisiace s frekvenciou štúdie TALIS by mali byť diskutované aj neskôr. Sekretariát bol požiadaný, aby pripravil náčrt budúceho prepojenia s cyklom PISA a aby boli vypísané výrazné dôsledky vyplývajúce z budúceho prepojenia s cyklom PISA, ďalej zoznam výhod a výziev vyplývajúcich z prepojenia oboch štúdií. BPC ďalej požaduje objasnenie, či po TALIS 2013  sa upraví aj zber údajov z učiteľských dotazníkov štúdie PISA. P. Davidson poukázal na to, že TALIS vyvíja a sleduje iné súčasné indikátory v učiteľskej praxi, ktoré prekračujú rámec PISA.
Jedným z výskumných nástrojov TALIS by mala byť videoštúdia, bol predložený návrh a zámer tohto nástroja. BPC požaduje vyjasnenie účelu štúdie. 
 
Téma 9: Zhrnutie a ďalšie otázky
V závere BPC prejednávalo zameranie budúceho stretnutia. Hlavným cieľom nasledujúceho 14. TALIS BPC stretnutia bude diskusia okolo dlhodobej stratégie štúdie – súčasťou by mali byť aj zoznam výhod a výziev spojenia TALIS a PISA, výhľadová otázka výberu vzoriek škôl z pohľadu prepojenia oboch štúdií a viac detailov pre obstaranie video štúdie. Diskutovať by sa mal aj revidovaný plán analýz hlavnej štúdie. 
Nasledujúce stretnutie BPC sa uskutoční 8.-9. novembra 2012 (výber krajiny je vecou aktuálnych rokovaní).

Svojím podpisom súhlasím so zverejnením správy na internete.

Správu vypracoval: PhDr. Romana Kanovská

Správu schválil: Mgr. Zdenko Krajčír, generálny riaditeľ Sekcie regionálneho školstva, MŠVVaŠ SR

Dátum: 11. júna 2012